Man sterf toe motor in rivier belandFoto: Verskaf. Een man is dood en ŉ tweede beseer toe ŉ motor Donderdagoggend in ŉ rivier beland het van Rooihuiskraalweg af in Kosmosdal in Centurion, Pretoria. Russel Meiring, ER24‑woordvoerder, het gesê hul paramedici asook soek-en‑reddingspanne het die motor op sy dak in die rivier aangetref. “Paramedici het die liggaam van ŉ man binne die omgekeerde motor aangetref. Reddingspanne het hom versigtig uit die motor gebring en na die wagtende paramedici vervoer,” het Meiring gesê. Ná ondersoek is dit vasgestel dat die man reeds aan sy beserings beswyk het. “Niks kon vir hom gedoen word nie en hy is op die toneel dood verklaar.” Meiring het bygevoeg dat ŉ passasier in die voertuig op die toneel behandel is en deur ŉ ander ambulansdiens na ŉ nabygeleë hospitaal vervoer is. Die polisie ondersoek die voorval.